

 REPUBLIKA HRVATSKA

VARAŽDINSKA ŽUPANIJA

GRAD IVANEC

 GRADSKO VIJEĆE

Klasa: 021-05/13-01/2

Urbroj: 2186/012-02/05-13-2

Ivanec, 20. ožujka 2013.

**Z A P I S N I K**

**od 20. ožujka 2013. godine**

sastavljen na 34. sjednici Gradskog vijeća Grada Ivanca održanoj u Gradskoj vijećnici, Trg hrvatskih ivanovaca 9b.

Započeto u 18.00 sati.

Zapisnik vodi: Snježana Canjuga.

Nazočni su bili: Čedomir Bračko, Marijan Bencek, Ljubica Friščić, Miljenko Grudiček, Ivan Habunek, Stjepan Hudoletnjak, Zdravko Križek, Vladimir Lacković, Katica Levanić, Dražen Piskač, Danica Prašnjak, Ivan Sedlar, Goran Slavinec, Nikolina Vlahek Canjuga, Daniel Vlaisavljević, Mirko Žimbrek.

Izostanak su opravdali: Dragutin Lukavečki, Dragutin Mostečak.

Opravdano je odsutan: Tihomir Šavorić.

Osim vijećnika nazočni su bili: Milorad Batinić – gradonačelnik, Jasenka Friščić i Branko Putarek – zamjenici gradonačelnika, Marina Držaić, Maja Darabuš,– Upravni odjeli Grada Ivanca, Ranko Zbodulja – Ivkom d.d. Ivanec, Mario Kramar – Pučko otvoreno učilište „Đuro Arnold“ Ivanec, Domagoj Sever – vijećnik Županijske skupštine, Tajana Daraboš - novinarka Radio Ivanca, novinar Varaždinskog tjednika, Ana Jagetić – polaznica stručnog osposobljavanja bez zasnivanja radnog odnosa u Gradu Ivancu.

Sjednicu vodi Čedomir Bračko – predsjednik Gradskog vijeća, pozdravlja sve nazočne, te konstatira da je nazočno 16 vijećnika pa će se donositi pravovaljane odluke.

S obzirom da su vijećnici na klupe primili materijal za dopunu dnevnog reda, i to Odluku o izmjenama i dopunama Odluke o komunalnom doprinosu, uz obrazloženje za donošenje po hitnom postupku, sukladno članku 90. Poslovnika Gradskog vijeća Grada Ivanca, predsjednik Vijeća poziva vijećnike da glasuju o opravdanosti razloga za hitan postupak.

Svih 16 nazočnih vijećnika glasovalo je „za“ pa predsjednik konstatira da je hitan postupak jednoglasno prihvaćen, tj. utvrđena je opravdanost razloga za hitan postupak.

Zatim predsjednik daje na glasovanje uvrštavanje Odluke o Izmjenama i dopunama Odluke o komunalnom doprinosu u dnevni red, kao točku 11. dnevnog reda.

Svi nazočni vijećnici glasovali su „za“, nakon čega predsjednik Vijeća daje dostavljeni dnevni red s predloženom dopunom na usvajanje.

Jednoglasno sa 16 glasova „za“ usvojen je sljedeći

**D N E V N I R E D**

**Aktualni sat**

1. **Usvajanje Zapisnika s 33. sjednice Gradskog vijeća održane 27. veljače 2013. godine**
2. **Davanje suglasnosti na Izmjene i dopune Statuta Pučkog otvorenog učilišta „Đuro Arnold“ Ivanec**
3. **Donošenje Izmjena i dopuna Statuta Grada Ivanca**
4. **Donošenje Izmjena i dopuna Poslovnika Gradskog vijeća Grada Ivanca**
5. **Donošenje Odluke o provedbi izbora za članove Vijeća mjesnih odbora na području Grada Ivanca**
6. **Donošenje Odluke o izmjenama i dopunama Odluke o nerazvrstanim cestama**
7. **Razmatranje Izvješća o izvršenju Programa održavanja komunalne infrastrukture za 2012. godinu**
8. **Razmatranje Izvješća o izvršenju Programa gradnje objekata i uređaja komunalne infrastrukture na području Grada Ivanca za 2012. godinu**
9. **Donošenje Odluke o ukidanju svojstva javnog dobra na dijelu kčbr. 591, k.o. Ivanec**
10. **Donošenje Odluke o ukidanju svojstva javnog dobra na dijelu kčbr. 2242/2, k.o. Ivanec**
11. **Donošenje Odluke o izmjenama i dopunama Odluke o komunalnom doprinosu**

**AKTUALNI SAT**

Dražen Piskač u ime mještana naselja Punikve apelira da se uputi zamolba nadležnim institucijama za sanaciju dionice županijske ceste od Ivanečkog Naselja u pravcu Punikvi, 80 m od trafostanice, s obzirom da su oborinske vode proširile i produbile odvodni jarak skroz do asfalta, nestale su i bankine na cesti pa je u zadnjih mjesec dana došlo do izlijetanja nekoliko automobila te školskog autobusa s kolnika.

Danica Prašnjak: U 2012. godini asfaltirane su sve ulice u mjestu Margečan. S obzirom da je ove zime došlo je do oštećenja u Izvorskoj ulici, Ulici Cukovec i Vinogradskoj ulici, moli da se izađe na teren i ustanovi nastala šteta koju treba sanirati.

Ljubica Friščić: Upozorava na oštećenja u cijeloj Nazorovoj ulici, a naročito na veliko ulegnuće kod trgovine BIP-a, te u Gajevoj ulici prema stambenim zgradama. Pita kad će se to sanirati jer ljudi negoduju.

Milorad Batinić odgovara da gradski službenici obilaze teren i evidentiraju nastale štete na cijelom području Grada. Preporuka je da se radi kvalitete sanacije sačeka porast temperatura. Također je i od ravnatelja Županijske uprave za ceste dobiven odgovor da će se prići sanaciji nastalih šteta čim vremenske prilike dozvole. Službe Grada uputiti će ŽUC-u još i dodatnu požurnicu za sanaciju prometnica.

Katica Levanić: Građani Mjesnog odbora Ivanec III mole za intervenciju službi s obzirom da se u Ulici M. Maleza kod bivšeg ugostiteljskog objekta urušio krov, crijep pada na nogostup, a također u toj ulici, s Itasove zgrada pada crijep, a s potpornog zida kod kuće vl. Pasaričeka pada kamenje te postoji opasnost za pješake. Moli da se apelira vlasnicima da navedena oštećenja što hitnije saniraju.

Milorad Batinić: Takva situacija je uvelike posljedica starosti objekata te snježnih oborina kojih je ove zime palo ukupno oko 315 cm snijega, što je više od uobičajenog. Posljedice takvog vremena su na više lokaliteta, službe će oštećenja zabilježiti i nastojati će se sanirati.

Miljenko Grudiček: Problematika komunalne infrastrukture također je i na periferiji. Od više građana upućen je upit što je s održavanjem odnosno popravkom poljskih putova po mjesnim odborima jer su i tamo zima i bujice uzrokovali oštećenja, putovi su razoreni, ljudi nemaju pristup do svojih oranica. S obzirom da je u Cerju kod ciglane navožen otpadni materijal od iskopa državne ceste, predlaže da se taj materijal upotrijebi za zatrpavanje rupa na poljskim putovima. Također, ponovno postavlja pitanje popravka javne rasvjete s obzirom da ista nije popravljena. Građani plaćaju komunalnu naknadu pa zauzvrat očekuju da se nešto i napravi.

Milorad Batinić: U svezi komunalne naknade iznosi podatak da je planirano 2.700.000,00 kuna, a realizirano je 1.983.000,00 kuna. Iznos komunalne naknade je nedostatan za održavanje u naseljenim područjima i područjima povremenog stanovanja. Za održavanje nerazvrstanih cesta tj. poljoprivrednih putova nema dovoljno sredstava. Intervencija je u sezoni kad se putovi koriste za poljoprivredne djelatnosti. Smatra da se poljski putovi neadekvatno koriste, tj. ne koriste se kada je primjereno nego kada je mokro pa dolazi do oštećenja. Sanacija će uslijediti prema programu održavanja, intervencijom mjesnog odbora gdje su uočeni problemi. Što se tiče materijala u Cerju, preporuka je da se taj materijal upotrijebi kod viših temperatura.

U svezi problematike javne rasvjete odgovara da se nije moglo intervenirati radi vremenskih neprilika.

Stjepan Vincek: Grad Ivanec uputio je zahtjev prema Hrvatskim cestama za materijal od asfalta koji je u Cerju, očekujemo u skoro vrijeme pozitivan odgovor kako bi materijal mogli koristili za sanaciju nerazvrstanih cesta prema programu.

Mirko Žimbrek postavlja pitanje u svezi dopisa gosp. Vusića o modernizacije prometnice u Preradovićevoj ulici u Ivancu.

Milorad Batinić odgovora da će se u modernizaciju te prometnice ići po modelu sufinanciranja Nove ulice te Stepinčeve ulice, tj. uz mogućnost sufinanciranja građana dijela izgradnje. Modernizaciji bi se prišlo naredne godine, ukoliko se dobije pozitivan odgovor od mještana koji imaju parcele istočno od Preradovićeve ulice koje se protežu od same zaobilaznice do osnovne škole, a koji mještani su izrazili želju da se pristup do tih parcela olakša novim prometnim rješenjem, tj. da se izmakne cesta koja sada ide uz ogradu same škole. Napravio bi se program iz kojeg bi bilo vidljivo koliko je sredstava potrebno i tada bi se prišlo modernizaciji prometnica, i to Preradovićeve ulice sa sporednim ulicama i tom novom ulicom.

Više nije bilo pitanja i prijedloga vijećnika pa predsjednik zaključuje aktualni sati i prelazi na točke dnevnog reda.

**TOČKA 1.**

**Usvajanje Zapisnika s 33. sjednice Gradskog vijeća**

**održane 27. veljače 2013. godine**

Bez primjedaba, jednoglasno sa 16 glasova „za“ usvojen je zapisnik s 33. sjednice Gradskog vijeća održane 27. veljače 2013. godine

**TOČKA 2.**

**Davanje suglasnosti na Izmjene i dopune Statuta**

**Pučkog otvorenog učilišta „Đuro Arnold“ Ivanec**

 Bez rasprave, jednoglasno sa 16 glasova „za“ donijet je

**Z A K L J U Č A K**

 Daje se suglasnost na Izmjene i dopune Statuta Pučkog otvorenog učilišta „Đuro Arnold“ Ivanec.

**TOČKA 3.**

**Donošenje Izmjena i dopuna Statuta Grada Ivanca**

U uvodnom obrazloženju Čedomir Bračko ističe da su 29. prosinca 2012. godine stupili na snagu Zakon o izmjenama i dopunama Zakona o lokalnoj i područnoj (regionalnoj) samoupravi i Zakon o lokalnim izborima. U oba je zakona propisana obveze jedinica lokalnih samouprava da u roku od 3 mjeseca od njihova stupanja na snagu usklade svoje statute i druge opće akte s odredbama navedenih zakona. Odbor za statut i poslovnik održao je sjednicu te je na istoj razmatrao prijedlog Izmjena i dopuna Statuta Grada Ivanca, koji je dostavljen Gradskom vijeću na razmatranje i donošenje.

Bez rasprave, jednoglasno sa 16 glasova „za“ donijete su Izmjene i dopune Statuta Grada Ivanca, KLASA: 012-01/13-01/01, URBROJ: 2186/12-03/01-13-1, koje su u prilogu ovog Zapisnika i njegov su sastavni dio.

**TOČKA 4.**

**Donošenje Izmjena i dopuna Poslovnika**

**Gradskog vijeća Grada Ivanca**

Čedomir Bračko navodi da se zbog navedenih izmjena zakona i statuta morao uskladiti i poslovnik. Napominje da će se nakon objave Izmjena i dopuna Statuta i Poslovnika objaviti pročišćeni tekstovi tih akata.

Bez rasprave, jednoglasno sa 16 glasova „za“ donijete su Izmjene i dopune Poslovnika Gradskog vijeća Grada Ivanca, KLASA: 012-01/13-01/02, URBROJ: 2186/12-03/01-13-1, koje su u prilogu ovog Zapisnika i njegov su sastavni dio.

**TOČKA 5.**

**Donošenje Odluke o provedbi izbora za članove**

 **Vijeća mjesnih odbora na području Grada Ivanca**

Uvodno obrazloženje podnijela je Marina Držaić – pročelnica Upravnog odjela za opće poslove i društvene djelatnosti te navodi da je pravna osnova za donošenje ove Odluke Zakon o lokalnoj i područnoj (regionalnoj) samoupravi te Zakon o lokalnim izborima. Sva pitanja vezana uz izbore i obavljanja dužnosti članova vijeća mjesnih odbora uređuju se Statutom ili drugim općim aktom grada. Provedbu izbora za članove vijeća mjesnog odbora potrebno je zbog posebnosti mjesne samouprave propisati posebnom odlukom kao općim aktom, prema odgovarajućoj primjeni odredaba zakona kojim se uređuje izbor članova predstavničkih tijela jedinica lokalne samouprave, na temelju članka 61. Zakona o lokalnoj samoupravi, ako su jedinice svojim Statutom osnovale mjesne odbore. U ovoj Odluci predlaže se odredba kojom se propisuje da u slučaju istovremenog održavanja lokalnih izbora i izbora za članove vijeća mjesnih odbora, izbore će provoditi isto izborno povjerenstvo nadležno za lokalne izbore te isti birački odbori imenovani za lokalne izbore.

Vijećnici Miljenko Grudiček i Daniel Vlaisavljević iznose primjedbu i predlažu izmjenu članka 10. Odluke kojim je propisana nespojivost dužnosti.

Nakon rasprave, gradonačelnik Milorad Batinić podnosi sljedeći amandman na članak 10. koji glasi:

„Član vijeća mjesnog odbora ne može istovremeno biti član Gradskog vijeća Ivanec, gradonačelnik i njegov zamjenik, službenik upravnih tijela Grada Ivanca, te ne može biti ravnatelj u ustanovama, član uprave u trgovačkim društvima čiji je osnivač ili većinski vlasnik Grad Ivanec, odnosno član uprave ili vlasnik druge pravne ili fizičke osobe koje na temelju koncesije ili druge pravne osnove obavljaju javnu službu ili su u drugom poslovnom odnosu s Gradom ili u svezi tog djelokruga jedinice, a koji se odnosi na povjerene poslove mjesnim odborima.“

Predsjednik Vijeća daje predloženi amandman na glasovanje te konstatira da je jednoglasno, sa 16 glasova „za“ usvojen predloženi amandman.

Zatim predsjednik Vijeća daje na glasovanje Odluku o provedbi izbora za članove Vijeća mjesnih odbora na području Grada Ivanca.

Jednoglasno, sa 16 glasova „za“ donijeta je Odluka o provedbi izbora za članove Vijeća mjesnih odbora na području Grada Ivanca, KLASA: 026-01/13-01/05, URBROJ: 2186/12-02/02-13-1, koja je u prilogu ovog Zapisnika i njegov je sastavni dio.

**TOČKA 6.**

**Donošenje Odluke o izmjenama i dopunama**

**Odluke o nerazvrstanim cestama**

Uvodno obrazloženje podnio je Stjepan Vincek – Upravni odjel za urbanizam, komunalne poslove i zaštitu okoliša te navodi da se ovom Odlukom predlaže ustrojavanje jedinstvene bazu podataka o nerazvrstanim cestama, sa nazivima, oznakama i vrstama nerazvrstanih cesta, upisanih u popis nerazvrstanih cesta, na području Grada Ivanca. U popisu se nalaze evidentirane sve nerazvrstane ceste, podijeljene u 3 kategorije. U 1. kategoriju svrstane su sve one ceste u naseljima, velike gustoće prometa, koje prolaze kroz naselje, a spajaju se na mrežu javnih cesta (državna cesta, te javne ceste pod upravljanjem Županijske uprave za ceste Varaždinske županije županijske i lokalne ceste) U 2. kategoriju svrstane su one ceste koje se nalaze unutar izgrađenog i dijela neizgrađenog građevinskog područja naselja, te one koje povezuju više stambenih područja i vikend zona. U 3. kategoriju svrstane su ostale nerazvrstane ceste, te svi poljski šumski putovi.

Vijećnici Miljenko Grudiček i Vladimir Lacković pitaju da li su mjesni odbori upoznati s navedenom Odlukom te izražavaju sumnju da su isti adekvatno reagirali na ovaj dosta složen i važan problem, s obzirom na neaktivnosti vijeća mjesnog odbora.

Stjepan Vincek odgovara da su za određivanje naziva pojedinih nerazvrstanih cesta korišteni podaci iz katastra, dostupnih karata, te da su usklađeni i verificirani od strane mjesnih odbora, koji su u dva navrata dobili materijale, i to jednom za dionice da se vidi koje su to i drugi put za verificiranje dionica i naziva, tako da su mjesni odbori izuzetno dobro upoznati sa situacijom.

Milorad Batinić: Evidentirane su prometnice koje su i katastarski kao prometnice. Ovo je baza koja je temelj strategije modernizacije nerazvrstanih cesta. Tijekom godine će se sve promjene evidentirati. Kategorizacija je rađena na stručnoj osnovi, prema kriterijima iz Zakona o javnim cestama.

Jednoglasno, sa 16 glasova „za“ donijeta je Odluka o izmjenama i dopunama Odluke o nerazvrstanim cestama, KLASA: 340-01/13-01/07, URBROJ: 2186/12-13-1, koja je u prilogu ovog Zapisnika i njegov je sastavni dio.

U 18,50 sati predsjednik Vijeća određuje 10-minutnu pauzu.

U 19,00 sati Vijeće nastavlja s radom, te predsjednik konstatira da je sjednici nazočno 14 vijećnika te da su vijećnici Ljubica Friščić i Miljenko Grudiček opravdali svoj odlazak sa sjednice.

**TOČKA 7.**

**Razmatranje Izvješća o izvršenju Programa održavanja komunalne infrastrukture za 2012. godinu**

Bez rasprave, jednoglasno s 14 glasova „za“ donijet je

**Z A K L J U Č A K**

 Prihvaća se Izvješće o izvršenju Programa održavanja komunalne infrastrukture za 2012. godinu.

**TOČKA 8.**

**Razmatranje Izvješća o izvršenju Programa gradnje objekata i uređaja komunalne infrastrukture na području Grada Ivanca za 2012. godinu**

Bez rasprave, jednoglasno s 14 glasova „za“ donijet je

**Z A K L J U Č A K**

 Prihvaća se Izvješća o izvršenju Programa gradnje objekata i uređaja komunalne infrastrukture na području Grada Ivanca za 2012. godinu,

**TOČKA 9.**

**Donošenje Odluke o ukidanju svojstva javnog dobra**

**na dijelu kčbr. 591, k.o. Ivanec**

Pročelnica Upravnog odjela za opće poslove i društvene djelatnosti Marina Držaić u obrazloženju navodi da je sukladno Izmjenama i dopunama Detaljnog plana uređenja Zone užeg centra Ivanca potrebno u svrhu zamjene nekretnina i formiranja građevinskih parcela te proširenja cestovnog pojasa na nekretnini kčbr. 590, k.o. Ivanec, ukinuti svojstvo javnog dobra na dijelu nekretnine kčbr. 591, u površini od 423 m2. Nakon provođenja odluke u gruntovnim knjigama prići će se zaključenju odgovarajućih ugovora o kupoprodaji odnosno zamjeni nekretnina.

Bez rasprave, jednoglasno s 14 glasova „za“ donijeta je Odluka o ukidanju svojstva javnog dobra na dijelu kčbr. 591, k.o. Ivanec, KLASA: 943-01/11-01/72, URBROJ: 2186/012-02/02-13-3, koja je u prilogu ovog Zapisnika i njegov je sastavni dio.

**TOČKA 10.**

**Donošenje Odluke o ukidanju svojstva javnog dobra**

**na dijelu kčbr. 2242/2, k.o. Ivanec**

Marina Držaić obrazlaže da je radi potrebe izgradnje prometnice, a u svrhu širenja Poslovne zone Ivanec istok – V. faza, potrebno ukinuti svojstvo javnog dobra na dijelu predmetne nekretnine, u površini od 1721 m2. Nakon provođenja Odluke u gruntovnim knjigama, prići će se zaključenju odgovarajućih ugovora o kupoprodaji odnosno zamjeni nekretnina, sve s ciljem stvaranja pretpostavki za provođenjem projekta dovršenja V. fraze Zone malog poduzetništva – Poslovna zona Ivanec – istok.

Bez rasprave, jednoglasno, s 14 glasova „za“ donijeta je Odluka o ukidanju svojstva javnog dobra na dijelu kčbr. 2242/2, k.o. Ivanec, KLASA: 943-01/12-01/197, URBROJ. 2186/12-02/02-13-2, koja je u prilogu ovog Zapisnika i njegov je sastavni dio.

**TOČKA 11.**

**Donošenje Odluke o izmjenama i dopunama**

**Odluke o komunalnom doprinosu**

Uvodno obrazloženje podnio je Milorad Batinić te ističe da se ovom Odlukom predlaže da se u postupcima izdavanja rješenja o izvedenom stanju, pokrenutim na temelju i u rokovima utvrđenim Zakonom o postupanju s nezakonito izgrađenim zgradama, podnositelji zahtjeva za ozakonjenje zgrade oslobađaju plaćanja komunalnog doprinosa u visini 50% utvrđenog iznosa doprinosa. S obzirom da rok za podnošenje zahtjeva za ozakonjenje protupravno izgrađenih zgrada ističe 30. lipnja 2013. godine, ovom Odlukom nastoji se dodatno stimulirati i potaknuti vlasnike i korisnike takvih građevina na podnošenje zahtjeva do isteka navedenog roka. Tijekom 2012. godine zaprimljeno je 45 zahtjeva za legalizaciji, a 2013. godine samo 4 zahtjeva, što se smatra nezadovoljavajućim s obzirom na pretpostavljivi broj nezakonito izgrađenih zgrada.

Vladimir Lacković ispred stranke Hrvatske demokratske zajednice, a ujedno i kao kandidat navedene stranke za gradonačelnika Grada Ivanca, iznosi stav da se ne slaže s prijedlogom ove Odluke te da vijećnici Hrvatske demokratske zajednice neće prihvatiti takvu Odluku. Prijedlog Hrvatske demokratske zajednice u svezi rasterećenja građana kod plaćanja komunalnog doprinosa za legalizaciju objekata značajno se razlikuje od ovog prijedloga jer stav je stranke da se građanima u ovakvoj teškoj situaciji mora maksimalno pomoći u smanjenju troškova legalizacije.

Čedomir Bračko smatra da se ovom Odlukom nastoji realno, koliko je najviše moguće, pomoći sugrađanima, a opet se nastoji da odluka bude poštena i pravedna spram ljudi koji su radili u skladu sa zakonom.

Daniel Vlaisavljević uspoređuje cijenu izrade projektne dokumentacije za legalizaciju objekata u Zagrebu te u Ivancu. Također, smatra da je ova Odluka napravljena kvalitetno i da će se istom značajno pomoći građanima kod legalizacije objekata.

Mirko Žimbrek postavlja pitanje oko legalizacije klijeti do 50 m2.

Branko Putarek odgovara da ako imate klijet i ispod 50 m2 te ako se nalazi na čestici na kojoj nije izgrađen objekt sa građevinskom dozvolom treba se provesti cijeli postupak legalizacije (od arhitekta ili građevinara, procjena vrijednosti, obračun, geodetsko snimanje). Isto je i na česticama gdje se nalazi legaliziran objekt, a pomoćni objekt je veći od 50 m2 tlocrtne površine, isti postupak legalizacije se treba raditi. Razmatrala se i opcija većeg postotka smanjenja komunalnog doprinosa za klijeti do 50 m2 te za pomoćne objekte u okviru kuća koji su veći od 50 m2, međutim odgovori koje smo dobili od svih institucija govore da je to protuzakonito i nije u skladu sa zakonom. Treba voditi računa o pravednosti za one koji su sve platili, jer ne možemo poticati nelegalni rad.

Mirko Žimbrek navodi primjer smanjenja komunalnog doprinosa za legalizaciju objekata u Gradu Lepoglavi.

Čedomir Bračko: Kod izrade ove Odluke raspravljalo se o različitim primjerima pomoći građanima kod legalizacije objekata te je zaključeno da se prvenstveno poštuje zakon kod donošenja ove odluke. Prema tumačenju dobivenom iz Ministarstva stoji da se komunalni doprinos razrezuje isključivo prema zonama, a ne prema namjeni objekata te smo, prije svega, dužni poštivati zakonitost.

Milorad Batinić navodi da je također i od strane Ureda državne uprave u Varaždinskoj županiji također dobiven odgovor da visina komunalnog doprinosa ne može ovisiti o namjeni građevine jer zakonom nije propisano da visina komunalnog doprinosa ovisi o namjeni građevine.

Sa 11 glasova „za“, 2 glasa „protiv“ i 1 glasom „suzdržanim“ donijeta je Odluka o izmjenama i dopunama Odluke o komunalnom doprinosu, KLASA: 361-01/13-01/04, URBROJ: 2186/12-03/01-13-1, koja je u prilogu ovog Zapisnika i njegov je sastavni dio.

Sve točke dnevnog reda su obrađene i predsjednik zaključuje sjednicu.

Dovršeno u 19,35 sati.

ZAPISNIK IZRADILA: PREDSJEDNIK GRADSKOG

Snježana Canjuga VIJEĆA GRADA IVANCA:

 Čedomir Bračko